2023.5.15.
HU
Az Európai Unió Hivatalos Lapja
C 173/27
2023. március 21-én benyújtott kereset – Európai Bizottság kontra Máltai Köztársaság (C-181/23. sz. ügy) (2023/C 173/37) Az eljárás nyelve: angol Felek Felperes: Európai Bizottság (képviselők: C. Ladenburger, E. Montaguti, J. Tomkin meghatalmazottak) Alperes: Máltai Köztársaság
Kereseti kérelmek — A Bíróság állapítsa meg, hogy a Máltai Köztársaság – azzal, hogy létrehozott és működtet egy olyan intézményesített programot, mint a máltai állampolgárság közvetlen befektetéssel nyújtott kivételes szolgálatokra tekintettel történő honosítás útján való megszerzésének lehetősége a 2020. évi Maltese Citizenship (Amendment No. 2) Act-tel (a máltai állampolgárságról szóló törvény második módosításáról szóló törvény) módosított Maltese Citizenship Act (a máltai állampolgárságról szóló törvény) 10. cikkének (9) bekezdése, illetve a 2020. évi Granting of citizenship for Exceptional Services Regulations (a kivételes szolgálatokra tekintettel történő honosításról szóló rendelet) alapján, amely egy előre meghatározott kifizetés vagy befektetés ellenében lehetővé teszi a kérelmező honosítását az országgal való tényleges kapcsolat hiányában is – nem teljesítette az EUMSZ 20 cikkből és az EUSZ 4. cikk (3) bekezdéséből eredő kötelezettségeit; — a Bíróság a Máltai Köztársaságot kötelezze a költségek viselésére.
Jogalapok és fontosabb érvek A máltai állampolgárságról szóló törvény 2013. novemberi módosításával Málta 2014-ben létrehozta első befektetői állampolgársági programját.
A 2014-ben bevezetett programot 2020-ban felváltotta a „máltai állampolgárság közvetlen befektetéssel nyújtott kivételes szolgálatokra tekintettel történő honosítás útján való megszerzése” program.
Ezt az új programot a máltai állampolgárságról szóló törvény második módosításáról szóló 2020.
évi törvény, valamint a kivételes szolgálatokra tekintettel történő honosításról szóló 2020.
évi rendelet hozta létre.
Az uniós joggal ellentétes az olyan nemzeti befektetői állampolgársági program, amely lehetővé teszi valamely tagállam állampolgárságának előre meghatározott kifizetés vagy befektetés ellenében, és az állam és az érintett személyek közötti tényleges kapcsolat követelménye nélkül történő szisztematikus megadását.
A Bizottság álláspontja szerint a máltai állampolgárság közvetlen befektetéssel nyújtott kivételes szolgálatokra tekintettel történő honosítás útján való megszerzését lehetővé tévő program (2020) ilyen jogellenes befektetői állampolgársági programnak minősül.
E program létrehozásával és fenntartásával Málta veszélyezteti és aláássa az uniós polgárság lényegét és integritását, valamint megsérti az EUMSZ 20. cikket és az EUSZ 4. cikk (3) bekezdésében kimondott lojális együttműködés elvét.
2023. március 24-én benyújtott kereset – Európai Bizottság kontra Portugál Köztársaság (C-191/23. sz. ügy) (2023/C 173/38) Az eljárás nyelve: portugál Felek Felperes: Európai Bizottság (képviselők: C. Hermes és L. Santiago de Albuquerque meghatalmazottak) Alperes: Portugál Köztársaság